**Εργασία -Ανεργία (συνέπειες, αίτια & τρόποι αντιμετώπισης)**

**Επάγγελμα: η λέξη προέρχεται από το «επαγγέλλομαι»: υπόσχομαι, και σημαίνει ότι η δουλειά που κάνουμε είναι υπόσχεση προσφοράς στην κοινωνία και μαζί στον εαυτό μας. Στην γλώσσα μας σήμερα το χρησιμοποιούμε για να δείξουμε την βιοποριστική μας απασχόληση.**

**Γιατί είναι αναγκαίο να εργαζόμαστε**

Η εργασία είναι θεμελιώδες δικαίωμα του ατόμου, γιατί

1. **κερδίζουμε τα προς το ζην** ώστε να **επιβιώνουμε** και μαζί μας να επιβιώνουν και τα εξαρτώμενα μέλη της οικογένειάς μας
2. **εξασφαλίζουμε μια αξιοπρεπή διαβίωση** (όχι απλώς φαγητό και κατάλυμα αλλά παιδεία, ψυχαγωγία, διακοπές κτλ, όσα δηλαδή είναι απαραίτητα για την σωματική και πνευματική ανάπτυξη του ανθρώπου)
3. **Παράγουμε υλικά ή πνευματικά αγαθά** αναγκαία για όλη την κοινωνία (σκεφτείτε το εξής: για να δημιουργηθεί ένα βιβλίο «δουλεύουν» επαγγελματικές ειδικότητες, αντίστοιχα συμβαίνει με οποιοδήποτε αγαθό. Σκεφτείτε αντίστοιχα πόσοι άνθρωποι, πόσες επαγγελματικές ειδικότητες εμπλέκονται σε ενα βαμβακερό μπλουζάκι: ξεκινώντας από τον γεωργό που θα καλλιεργήσει το φυτό και φτάνοντας στους ανθρώπους που ραβουν το ύφασμα )
4. **Κοινωνικοποιούμαστε** (το σύστημα μέσα στο οποίο ζούμε ορίζει την **ταυτότητά μας** από το επάγγελμά μας. Η φράση «με τι ασχολείστε;» είναι το πρώτο ερώτημα που συνήθως απευθύνουμε σε κάποιον όταν πρωτογνωριζόμαστε. Μέσα στον εργασιακό μας χώρο αποκτάμε **κοινωνικές σχέσεις**, φίλους, **μαθαίνουμε στη συνεργασία**, την **συναδελφική αλληλεγγύη**)
5. **Αποκτούμε εμπιστοσύνη στον εαυτό μας και τις ικανότητές μας, γινόμαστε δημιουργικοί, βελτιωνόμαστε σε τομείς που μας ενδιαφέρουν, διαχειριζόμαστε καλύτερα τον χρόνο μας** (θυμηθείτε: λέμε «επαγγελματία» τον άνθρωπο που εμπιστευόμαστε να φέρει σε πέρας μια δουλειά που του αναθέτουμε. «Παίρνω πάντα τον κ. Γιώργο για τα υδραυλικά του σπιτιού μου. Έντιμος, ακριβής, ξέρει τη δουλειά του. Επαγγελματίας, παιδί μου». Το αφηρημένο ουσιαστικό «επαγγελματισμός»)
6. Κανονικά εργαζόμενοι -και ειδικά αν έχουμε την ευκαιρία να εργαστούμε σε τομέα που έχουμε σπουδάσει ή μας ενδιαφέρει- θα πρέπει να παίρνουμε και **ικανοποίηση από τα αποτελέσματα του μόχθου μας.** Αυτό δεν είναι πάντα εύκολο στις παρούσες συνθήκες άγχους αλλά δεν είναι ακατόρθωτο επίσης. Όλοι μας γνωρίζουμε ανθρώπους που χαίρονται τη δουλειά τους, την αγαπούν, περνούν καλά σ’ αυτήν, ακόμα κι αν είναι δυσαρεστημένοι με διάφορα ζητήματα που την αφορούν (π.χ. οικονομικό, ωράρια, ελεύθερος χρόνος, κτλ).

**Στο οικονομικό σύστημα μέσα στο οποίο ζούμε εργασία σημαίνει απαραιτήτων πληρωμένη εργασία και μάλιστα επαρκώς πληρωμένη εργασία.**  Εντούτοις, οι σημερινές συνθήκες έχουν επιφέρει σημαντικές μειώσεις στους μισθούς, με αποτέλεσμα οι περισσότεροι άνθρωποι να αδυνατούν να ανταποκριθούν στις οικονομικές τους ανάγκες. Αυτό επιφέρει

* **Ανασφάλεια- μειωμένη ικανοποίηση αναγκών-πτώση επιπέδου ζωής**
* **Δυσαρέσκεια**
* **Αλλοτρίωση**

***Σύνταγμα της Ελλάδας***

***Άρθρο 22***: Η εργασία αποτελεί δικαίωμα και προστατεύεται από το Κράτος, που μεριμνά για τη δημιουργία συνθηκών απασχόλησης όλων των πολιτών και για την ηθική και υλική εξύψωση του εργαζόμενου αγροτικού και αστικού πληθυσμού.

Όλοι οι εργαζόμενοι, ανεξάρτητα από φύλο ή άλλη διάκριση, έχουν δικαίωμα ίσης αμοιβής για παρεχόμενη εργασία ίσης αξίας.

Σύμφωνα με τον Χάρτη των Δικαιωμάτων του ανθρώπου και το Ελληνικό Σύνταγμα η εργασία είναι δικαίωμα του κάθε ανθρώπου. Αποτελεί λοιπόν υποχρέωση της πολιτείας να το προστατεύει και να φροντίζει οι πολίτες να έχουν επαγγελματική αποκατάσταση ώστε να κερδίζουν τα προς το ζην και να συνεισφέρουν στο γενικότερο καλό.

**Ανεργία είναι το οικονομικό φαινόμενο κατά το οποίο οι προσφερόμενες θέσεις εργασίας είναι λιγότερες από τους υποψήφιους να εργαστούν. Λέμε όταν η προσφορά (για εργασία) είναι μεγαλύτερη από την ζήτηση (για προσλήψεις).**

Είναι ένα από τα σκληρότερα πράγματα στη ζωή ενός ανθρώπου για λόγους που θα δούμε παρακάτω αλλά έχει και τεράστιες αρνητικές κοινωνικές προεκτάσεις.

**Προσοχή: δίπλα στον άνεργο πληθυσμό εμφανίζεται ένας ακόμη οικονομικός όρος: οικονομικά μη ενεργός πληθυσμός**. Πρόκειται για άτομα που δεν εργάζονται, δεν αναζητούν ενεργά εργασία και δεν είναι διαθέσιμα να αναλάβουν άμεσα εργασία. Παρότι φαίνεται να μιλάμε για ανθρώπους που δεν ενδιαφέρονται να εργαστούν (και υπάρχουν τέτοιοι που ζουν παρασιτικά), πρέπει να σκεφτούμε μερικές παραμέτρους: άτομα που δεν εργάζονται αλλά για ποιους λόγους; Μια μητέρα για παράδειγμα χωρίς βοήθεια στην ανατροφή των παιδιών μπορεί να εξαναγκαστεί να βγει από την εργασία. Άτομα που δεν ψάχνουν πια για δουλειά. Οι ψυχολόγοι εξηγούν ότι η μακροχρόνια ανεργία απελπίζει και κάνει τον άνθρωπο παθητικό, έπειτα από ένα διάστημα πείθεται ότι δεν θα βρει ποτέ δουλειά. Γι’ αυτό οι άνεργοι χρειάζονται μεγάλη ψυχολογική συμπαράσταση. Άτομα που δεν είναι διαθέσιμα να αναλάβουν εργασία. Στην κατηγορία αυτή υπάγονται ακόμα και άρρωστοι, που, ακόμα κι αν βρεθεί θέση δεν μπορούν να την αναλάβουν.

**Συνέπειες φαινομένου** **σε ατομικό επίπεδο**:

Με μια πολύ γενική διατύπωση μπορούμε να πούμε ότι η ανεργία στερεί από τον άνθρωπο ό,τι καλό του προσφέρει η εργασία (βλ. παραπάνω)

* **Οικονομική δυσπραγία που φτάνει στην εξαθλίωση (όταν η περίοδος ανεργίας είναι μακροχρόνια)**
* **Στέρηση των απαραίτητων για μια αξιοπρεπή διαβίωση (τροφή, ένδυση, κατάλυμα, παιδεία, ψυχαγωγία κτλ).**
* **Η ψυχολογική κατάσταση του ανέργου είναι κακή και γίνεται όλο και χειρότερη (ειδικά αν έχει οικογένεια): άγχος, ανασφάλεια, μειωμένη έως και μηδενική αυτοπεποίθηση κατάθλιψη, αίσθημα αποτυχίας, ενοχή** (πιστεύει ότι φταίει ο ίδιος για την κατάστασή του, αν είχε διαλέξει άλλο επάγγελμα, αν είχε περισσότερες ικανότητες, αν ήταν νεότερος, αν… , πράγματα που δεν αληθεύουν παρά σε ελάχιστες περιπτώσεις)**, μοναξιά-απομόνωση. Ο άνεργος σε ακραίες περιπτώσεις μπορεί να γίνει αντικοινωνικός ή να κάνει κακό στον εαυτό** του (στην πρώτη περίπτωση, εκτός από την απομόνωση, μιλάμε για βίαιες ή παραβατικές συμπεριφορές, στη δεύτερη για αυτοκτονία).
* **Οι άνεργοι αδυνατούν να εκπληρώσουν τις οικονομικές τους υποχρεώσεις και νιώθουν εξαιρετικά πιεσμένοι ούτε μπορούν να συμμετέχουν σε δραστηριότητες λόγω έλλειψης χρημάτων.**
* **Οι άνεργοι αποσύρονται από την ενεργό κοινωνική δράση και τους αγώνες γιατί δεν έχουν εργασιακό περιβάλλον να τους κινητοποιεί και να νιώθουν ότι κάπου ανήκουν**
* **ΝΕΟΙ ΚΑΙ ΑΠΟΤΕΛΕΣΜΑΤΑ ΑΝΕΡΓΙΑΣ (εκτός από τα παραπάνω)**
* Παρατεταμένη εξάρτηση από την οικογένειά τους (παράταση της ανηλικότητας) που εκτός από τον υλικό τομέα (δεν έχουν οικονομική αυτονομία)απλώνεται σε ολόκληρη τη ζωή τους.
* Αδυναμία να ζήσουν τη ζωή τους όπως την θέλουν οι ίδιοι
* Δυσκολία να δημιουργήσουν δική τους οικογένεια
* να αξιοποιήσουν τα προσόντα και τις ικανότητές τους
* Να συμμετάσχουν στα κοινά

**Συνέπειες φαινομένου** **σε κοινωνικό επίπεδο**:

* **Μπαίνει σε κίνδυνο η κοινωνική συνοχή** (Ο ανταγωνισμός, η διάθεση υπονόμευσης του άλλου, η προσφυγή σε αθέμιτα μέσα (ρουσφέτια, παρανομίες), συνιστούν το κυρίαρχο κλίμα σε μια αγορά εργασίας που δεν επαρκεί για να καλύψει το σύνολο του διαθέσιμου εργατικού δυναμικού).
* Η αυξημένη ανεργία **καθιστά ανενεργό και αφήνει ανεκμετάλλευτο ένα σημαντικό τμήμα του εργατικού δυναμικού, το οποίο έχει ενδεχομένως υψηλά εργασιακά προσόντα, άρτια κατάρτιση και πολλές δυνατότητες.** Το γεγονός αυτό ζημιώνει το κοινωνικό σύνολο, αφού μειώνεται η παραγωγική δύναμη του τόπου.
* **Παρατηρείται διαρκής πτώση της κατανάλωσης προϊόντων και ζήτησης υπηρεσιών, με αποτέλεσμα το γενικότερο κλονισμό της αγοράς** (που δημιουργεί και ένα φαύλο κύκλο: η μειωμένη ζήτηση κλείνει επιχειρήσεις και βγάζει κι άλλους εργαζόμενους στο δρόμο της ανεργίας)
* **Ένα μέρος του εργατικού και επιστημονικού δυναμικού μεταναστεύει** (συνήθως το καλύτερα καταρτισμένο και άρα ικανό να βελτιώσει τη χώρα)
* **Η ανεργία στερεί τα ασφαλιστικά ταμεία από αναγκαίους πόρους για την ασφάλιση και την συνταξιοδότηση**
* **Πολλές φορές οι άνεργοι αναγκάζονται να δεχτούν είτε δουλειές πολύ κατώτερες των προσόντων τους είτε να δουλέψουν με πολύ χαμηλές απολαβές και ανασφάλιστοι πράγμα που δημιουργεί γενικότερη απορύθμιση στο χώρο της εργασίας και των εργασιακών δικαιωμάτων**
* Προκαλούνται **τεράστιες κοινωνικές ανισότητες και πλήττεται η ίδια η δημοκρατία**

**Αίτια του φαινομένου**:

1. Παρόλο που το οικονομικό μας σύστημα χρειάζεται πάντοτε ένα ποσοστό ανέργων, υπάρχουν περίοδοι, όπως αυτή που διανύουμε την τελευταία δεκαετία, που το πρόβλημα κορυφώνεται και απορυθμίζεται ολόκληρος ο κόσμος της εργασίας, φτηναίνει η εργασία.
2. Άλλα αίτια:
* Ελλιπής ή αναποτελεσματικός ή ανύπαρκτος επαγγελματικός προσανατολισμός
* Κοινωνική εμμονή στα λεγόμενα «επαγγέλματα κοινωνικού κύρους» (γιατρός, δικηγόρος, μηχανικός κτλ)
* Η όλη δομή της ελληνικής κοινωνίας και της ελληνικής εκπαίδευσης που δημιούργησε δεκάδες «ανύπαρκτες πανεπιστημιακές σχολές»
* Ανισορροπία ανάμεσα στις επιλεγόμενες σπουδές και τις πραγματικές ανάγκες της αγοράς εργασίας.
* Η εξέλιξη της τεχνολογίας με αποτέλεσμα την αυτοματοποιημένη εκτέλεση εργασιών που άλλοτε απασχολούσαν ανθρώπινο δυναμικό.
* Η αδράνεια του ιδιωτικού επιχειρηματικού τομέα και η άρνηση επενδύσεων, λόγω της οικονομικής
* Η ελληνική οικονομία –λόγω της θέσης της Ελλάδας στον παγκόσμιο χάρτη της οικονομίας- δεν αφήνεται σε καινοτομίες και πρωτοπορίες
* Επιχειρήσεις μεταφέρουν την έδρα τους σε τρίτες χώρες για λόγους κυρίως φορολογικούς
* Λόγω των συμφωνιών με την ΕΕ η πραγματική αγροτική ζωή έχει αποδυναμωθεί
* Η έλλειψη ουσιαστικών προσόντων μπροστά στις νέες απαιτήσεις

**Τρόποι αντιμετώπισης**:

Η πλήρης αντιμετώπιση της ανεργίας είναι αδύνατη, αφού όπως είπαμε αποτελεί κομμάτι του ίδιου του οικονομικού συστήματος. Μπορούμε όπως να προτείνουμε μερικούς τρόπους βελτίωσης των πραγμάτων (έστω απλώς θεωρητικά)

* Καλύτερος επαγγελματικός προσανατολισμός και ορθολογικότερο εκπαιδευτικό σύστημα. Αναβάθμιση της τεχνικής εκπαίδευσης
* Φροντίδα από την πολιτεία να προσφέρει μορφωτικές ευκαιρίες ώστε να μπορούν οι εργαζόμενοι να ακολουθούν τις εξελίξεις αλλά και φροντίδα εκ μέρους του καθενός μας για ενημέρωση στον τομέα δουλειάς του
* Η φροντίδα αυτή της πολιτείας να έχει ως πρώτο πεδίο αναφοράς τους ανέργους
* Εκσυγχρονισμός της ελληνικής οικονομίας, ανάπτυξη νέων οικονομικών κλάδων πάνω σε καινοτομίες (π.χ. όχι γενικά τουρισμός, αλλά στοχευμένες ομάδες τουριστών: θρησκευτικός, αθλητικός, πολιτιστικός τουρισμός, τουρισμός ΑΜΕΑ, αγροτουρισμός κτλ)

**Χρήσιμα στοιχεία**

**Εκτιμήσεις ΙΝΕ ΓΣΕΕ για το ποσοστό ανεργίας 2019 2020**

Ευνοϊκό σενάριο (μείωση ΑΕΠ κατά 4%) 17,3% 19,2%

Ενδιάμεσο σενάριο (μείωση ΑΕΠ κατά 7%) 17,3% 20,3%

Απαισιόδοξο σενάριο (μείωση ΑΕΠ κατά 10%) 17,3% 21,6%